מוליכת ליגת העל הפועל חיפה ממשיכה להתכונן למשחק הליגה המסקרן מול הפועל עכו בסמי עופר (שבת, 18:30), בידיעה שמדובר במשחק שניצחון בו יבסס את מעמדה של הקבוצה בפסגת הליגה וירחיק את הקבוצה צעד נוסף ממרכז הטבלה. עדן בן בסט, ששוחרר מהאימון בהסכמת קלינגר ביום שלישי, מתאמן באופן מלא. החלוץ אינו כשיר במאת האחוזים בשל האלחוש בידו, אך צפוי להיכלל בסגל הרחב. אם לא יוכל לשחק, מקסים פלקושצ'נקו יפתח במקומו.
החלוץ אלון תורג'מן דיבר לקראת המשחק בשבת ואמר: "אנחנו צריכים להמשיך את מה שהתחלנו. אין לנו ספק שעכו יבואו להוכיח מה הם יכולים לתת. אנחנו רוצים לקחת את הנקודות. ברור לנו שמהמחזור השני כל משחק הוא מבחן שלנו. אנחנו באים לכל משחק עם אותה רמת ריכוז ורמת מחויבות. עשיתי את ההחלטה הטובה ביותר שלי להגיע להפועל חיפה. אני יכול להעיד שחדר ההלבשה שלנו מאד חזק. מהרגע הראשון אני מרגיש כאן כמו משפחה, לא האמנתי עד כמה המועדון הזה כמו משפחה. אנחנו רואים שככל שעובר כל מחזור, יש היענות גבוהה של הקהל ואנחנו רוצים מאד להחזיר להם במגרש".